
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	30 mai 2011

	Nr.
	27/141 


RAPORT
asupra propunerii legislative privind modificarea şi completarea Legii nr. 49/2010 privind unele măsuri în domeniul muncii şi asigurărilor sociale  
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată prin adresa nr. Plx 125 din 21 martie 2011, cu dezbaterea pe fond, în procedură obişnuită, a propunerii legislative privind modificarea şi completarea Legii nr. 49/2010 privind unele măsuri în domeniul muncii şi asigurărilor sociale. 

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1268/25.10.2010);
· avizul negativ al Consiliului Economic şi Social (nr. 2507/14.10.2010);
· avizul negativ al Comisiei juridice, de disciplină şi imunităţi (nr.31/225/12.04.2011);
· avizul negativ al Comisiei pentru buget, finanţe şi bănci (nr.22/96/30.03.2011);
· avizul negativ al Comisiei pentru egalitate de şanse între femei şi bărbaţi (nr. 37/177/06.04.2011);
· avizul negativ al Comisiei pentru drepturile omului, culte şi problemele minorităţilor naţionale (nr. 25/112/12.04.2011);

· punctul de vedere negativ al Guvernului României (nr. 2902/19.11.2010).
Propunerea legislativă are ca obiect de reglementare modificarea şi completarea Legii nr.49/2010 privind unele măsuri în domeniul muncii şi asigurărilor sociale, prin care, la art.I, se modifică şi se completează Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare. În fapt, se preconizează completarea art.83 din Legea nr.19/2000, în scopul acordării, lunar, a unui salariu minim brut pe ţară garantat în plată, persoanelor care au depus cerere de pensionare, pe perioada cuprinsă între data încetării raporturilor de serviciu sau contractului de muncă şi data emiterii deciziei de pensionare. Aceste sume urmează să fie recuperate din drepturile de pensie aferente acestei perioade.

Comisia propune Plenului Camerei Deputaţilor respingerea iniţiativei legislative deoarece Legea nr. 19/2000 privind sistemul public de pensii şi alte drepturi de asigurări sociale, cu modificările şi completările ulterioare, a fost abrogată la data de 1 ianuarie 2011 prin Legea nr.263/2010 privind sistemul unitar de pensii publice, propunerea legislativă rămânând fără obiect.  

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbaterile care au avut loc în şedinţa comisiei din 25 mai 2011 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Protecţiei Sociale:

- d-l Nicolae Ivăşchescu – Secretar de Stat 

- d-na Georgeta Jugănaru – director.
La lucrările comisiei au fost prezenţi 27 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Propunerea legislativă a fost respinsă de Senat în şedinţa din 7 martie 2011. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,




SECRETAR,


Victor Paul Dobre



Kerekes Karoly

Şef serviciu Elena Mesaroş 
Întocmit,
Expert parlamentar Geta Doană

